Abantu Bathi Kunengi Okumele Uzulu Akuthaphe Ngokwenziwa NguMugabe 
Abantu abakade besembuthanweni wangoMgqibelo enkundleni eyeNational Sports Stadium, eHarare wokuvalelisana loMnu Robert Mugabe bathi kunengi okungafundwa yinkokheli yeZimbabwe ekhona manje ngempilo yowayenguMongameli welizwe, amaphutha akhe lalapho enza kuhle.
HARARE — Bekugidwa kuhlatshelwa abanye betshaya ukhwelo enkundleni ye National Sports Stadium e Harare kukhunjulwa umuyi uMnu Robert Mugabe obhubhele kwele Singapore ngeviki edluleyo. Inkokheli zakwamanye amazwe, abake baba ngabakhokheli kanye labahlonitshwa abakade besembuthaneni wanamhla bancome kakhulu uMnu. Robert Mugabe bemchaza njengendoda eyamela amalungelo abantu hatshi abe Zimbabwe kuphela kodwa labezwekezi lonke leAfrica. AbeZimbabwe bamncoma ngohlelo lwakhe lokuthi umuntu wonke afinyelele imfundo lapho ilizwe lisanda kuthola uzibuse kodwa bamsolayo bathi wabhidliza umnotho welizwe. Lokhu abanengi bathi kumele kube yisifundo kulabo abasembusweni ukuthi bangalandeli amaphutha awenzayo uMugabe. Omunye wabagcizelela kulokhu ngunobhala jikelele webandla le MDC-T ekhokhelwa ngu Nkosazana Thokozani Khupe, uMnu Nixon Nyikadzino yena othi amaphutha ka Mugabe kumele abe yisibonelo kunkokheli. “Lokhu engikubonayo yikuthi ubengumuntu owanceda ukuba sifike lapho asesikhona kodwa ngesinye isikhathi wasilahlisa njengenkokheli. Kufanele simzwele njengomuntu osefile, waphambanisa kodwa siyamzwela sifuna kumaphutha akhe” Lokhu kusekelwe ngu Mnu Tafadwa Chigandiwa isakhamuzi se Harare yena othi inhlelo ezasungulwa ngu Mugabe ezinhle ezinjengokwaba kutsha umhlabathi owaqala ungumnqondo omuhle kodwa waswela isiphatho esihle wacina ungenisa ilizwe enkingeni kwezenotho lakwezombusazwe. “Sesikhangela ngenkokheli esezisele, kwezomhlabathi lapho athathela khona abelungu. Inkokhelu esenziseli kumele babone ukuba kuyabe lenguquko kundaba yomhlabathi” Omunye owahlukunyezwa nguMugabe ekuhlelo lweOccupy Africa Unity Square lo Itai Dzamara, owanyamalalayo, uMnu Steven Sibanda uthe yena uyamxolela u Mugabe. “UMugabe ube engumuntu okade esincidezela mina ngikhala kakhulu. Kumele simhloniphe, sikhale labemuli yakhe, obe eyindoda elemuli” Kodwa esinye isakhamuzi seHarare, uMnu Chris Sibanda uthi ujabule kakhulu ngendlela uMugabe avaleliswe ngayo namhlanje esithi lokhu kuyisibonelo somsebenzi omkhulu awenzayo. “Yinto eqakathekileyo ebongekayo kakhulu sikhangele ukuba uMugabe wayenzani elizweni. Okwenzakalayo akuthabisanga abanengi, siyabonga ukuhulumende ukuba umuphe indlela enhle yokumvalelisa” Enkundleni ye National Sports Stadium bekungela bantu abanengi kangako lobanje bekulilanga lokucina lokuba uzulu avalalisane lomufi. Kunjalo nje uhulumende wazise uzulu ukuba uhlelo lwanamhlanje ngolokucina lokunxusa uzulu wonke jikelele edolobheni le Harare. Umabhalane wogatsha lokwethulwa kwemibiko kuhulumende, uMnu Nick Mangwana utshele intathelizindaba ukuba isidumbu somufi sesinikezwa abemuli yako Mugabe kuze kuphele ukwakhiwa kwenkalakatha yethuna endaweni ebekwa amaqhawe eye National Heroes Acre, e Harare. UMangwana ubike ukuba ngeSonto imuli izaba lowayo umkhosi wemuli kusasa ekhaya lapho adabuka khona koZvimba, kuthi ithuna lingaphela ukwakhiwa imuli izamgcwaba emkhosini ozaba lezihlobo zodwa ongagoqeli uzulu wonke.